மருத்துவத் தொடர்பற்ற காரணங்களால் நேரும் இந்தப் பிரச்சினையின் முக்கியக் காரணி உணவுப் பழக்கமே. அதாவது சமச்சீரற்ற சத்துக் குறைவான உணவு. துரித உணவுப் பழக்கம்(fast food). பிசாக்கள், கோலாக்கள், வறுவல்கள் இல்லாமல் ஒருநாளும் கழிவதில்லையே பெரும்பாலோருக்கு! வாய்க்கு ருசியாக தின்பதற்கு சுலபமாக வயிற்றை நிரப்ப உதவும் இவற்றின் சத்து மதிப்பீடு பற்றி அக்கறைப்பட யாருக்கு நேரமிருக்கிறது? உடலுக்கு அத்தியாவசியத் தேவையான பல்வேறு சத்துப் பொருட்கள் உண்ணும் உணவிலிருந்து விடைபெற்றதால் அவற்றின் வெற்றிடங்கள் உடல் எனும் முழு அமைப்பில் பல குறைபாடுகளைத் தோற்றுவித்து விட்டன. அவற்றில் ஒன்றே, தலைமுடியின் வலிமை, இயற்கையான அடர்த்தி, பளபளப்பு ஆகியன குன்றிப்போனது.